Padwysers in jou siel geanker vir nuwe jaar | Netwerk24
Padwysers in jou siel geanker vir nuwe jaar
Dis alweer tyd vir Nuwejaarsbesluite.
Goeie voornemens vir die nuwe jaar is wel nie genoeg nie. Vaste wilsbesluite is nodig om 2019 reg binne te gaan. Ek praat van daardie soort wat diep in jou siel vasgeanker is. Ek het vir myself agt kompaswysers neergepen vir 2019:
Ek weet die Here is my Herder. Hy is die Eregas en die Gasheer binne elke situasie, elke gesprek en elke verhouding waarbinne ek staan.
Ek glo alle mense is kosbaar. Almal met wie ek te doen kry, verdien respek en waardige behandeling.
Ek doen goed aan ander sonder om iets terug te verwag. Ek betaal graag meer in binne elke verhouding waarin ek staan as wat ek ooit daaruit onttrek.
Ek is ’n lewenslange student van God se Woord en van die lewe self. Ek leer ook gedurig by ander mense.
Ek kies om die Here en ander groter te sien in my lewe en om my eie probleme en laste gedurig kleiner te krimp.
Ek kies om elke dag iets goeds te doen vir mense in Jesus se Naam. My geloof is ’n werkwoord, nie ’n voltydse ruswoord nie.
God se skepping is kosbaar. Ek doen my deel om dit mooi op te pas. Waar dit beskadig is, help ek graag om dit heel te maak.
Ek leef met verwondering, vreugde en met kinderlike geloof. Ek laat elke dag toe dat die Here my karakter tot Sy eer vorm.
Meer oor: Nuwe Jaar | Sielsgoed | Nuwejaarsvoornemens | Nuwejaar
Vry van dooie godsdiens
Met lyf en al God s’n